Document ID: 32010D0132

SKLEP KOMISIJE
z dne 2. marca 2010
o načelnem priznavanju popolnosti dokumentacije, predložene v podroben pregled zaradi možne vključitve Trichoderma asperellum (sev T34) in izopirazama v Prilogo I k Direktivi Sveta 91/414/EGS
(notificirano pod dokumentarno številko C(2010) 1099)
(Besedilo velja za EGP)
(2010/132/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(3) Direktive,
ob upoštevanju naslednjega:
(1)
Direktiva 91/414/EGS predvideva razširitev seznama aktivnih snovi Skupnosti, registriranih za vključitev v fitofarmacevtska sredstva.
(2)
Biocontrol Technologies S.L. je pristojnim organom Združenega kraljestva 22. aprila 2009 predložil dokumentacijo za aktivno snov Trichoderma asperellum (sev T34) z vlogo za njeno vključitev v Prilogo I k Direktivi 91/414/EGS. Družba Syngenta Crop Protection AG je organom Združenega kraljestva 25. novembra 2008 predložila dokumentacijo za izopirazam z vlogo za njegovo vključitev v Prilogo I k Direktivi 91/414/EGS.
(3)
Organi Združenega kraljestva so Komisiji sporočili, da je po predhodnem pregledu dokumentacije za navedeni aktivni snovi videti, da dokumentaciji izpolnjujeta zahteve po podatkih in informacijah iz Priloge II k Direktivi 91/414/EGS. Zdi se, da predloženi dokumentaciji ustrezata tudi zahtevam v zvezi s podatki in informacijami iz Priloge III k Direktivi 91/414/EGS za eno fitofarmacevtsko sredstvo, ki vsebuje zadevno aktivno snov. Zadevna vlagatelja sta v skladu s členom 6(2) Direktive 91/414/EGS dokumentaciji naknadno poslala Komisiji in drugim državam članicam, predloženi pa sta bili tudi Stalnemu odboru za prehranjevalno verigo in zdravje živali.
(4)
S tem sklepom mora biti na ravni Evropske unije uradno potrjeno, da dokumentaciji načeloma izpolnjujeta zahteve v zvezi s podatki in informacijami iz Priloge II ter da za vsaj eno fitofarmacevtsko sredstvo, ki vsebuje zadevno aktivno snov, izpolnjujeta zahteve iz Priloge III k Direktivi 91/414/EGS.
(5)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Dokumentaciji o aktivnih snoveh, opredeljenih v Prilogi k temu sklepu, ki sta bili predloženi Komisiji in državam članicam zaradi vključitve navedenih snovi v Prilogo I k Direktivi 91/414/EGS, načeloma izpolnjujeta zahteve v zvezi s podatki in informacijami iz Priloge II k navedeni direktivi.
Dokumentaciji ustrezata tudi zahtevam v zvezi s podatki in informacijami iz Priloge III k navedeni direktivi v zvezi z enim fitofarmacevtskim sredstvom, ki vsebuje aktivno snov, ob upoštevanju predlaganih načinov uporabe.
Člen 2
Država članica poročevalka opravi podroben pregled dokumentacij iz člena 1 ter čim prej in najpozneje v enem letu po objavi tega sklepa v Uradnem listu Evropske unije sporoči Komisiji ugotovitve pregledov skupaj s priporočili o vključitvi ali nevključitvi aktivnih snovi iz člena 1 v Prilogo I k Direktivi 91/414/EGS ter vse pogoje za navedeni vključitvi.
Člen 3
Ta sklep je naslovljen na države članice.
V Bruslju, 2. marca 2010

Labels: 1
0
3
6
12